PTT-PTTEP กอดคอกันร่วง หลังราคาน้ำมันดิบร่วงแรงต่ำสุดรอบเกือบ 7 ปี
PTT-PTTEP กอดคอกันร่วง หลังราคาน้ำมันดิบร่วงแรงต่ำสุดรอบเกือบ 7 ปี
8 ธ.ค. 2558

ผู้สื่อข่าวรายงานว่า บริษัท ปตท. จำกัด (มหาชน) หรือ PTT ณ เวลา 11.30 น. อยู่ที่ระดับ 244.00 บาท ลบ 8.00 บาท หรือ 3.17% ด้วยมูลค่าซื้อขาย 565.16 ล้านบาท และ บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 11.32 น. อยู่ที่ระดับ 58.25 บาท ลบ 3.50 บาท หรือ 5.67% ด้วยมูลค่าซื้อขาย 289.22 ล้านบาท
บล.เอเซีย พลัส ระบุในบทวิเคราะห์วันนี้(8 ธ.ค.) ว่า ราคาน้ำมันดิบโลกยังคงลงต่อ ล่าสุดน้ำมันดิบดูไบแตะระดับ 35.67 เหรียญสหรัฐ/บาร์เรล ซึ่งเป็นจุดต่ำสุดใหม่ของปีนี้ เช่นเดียวกับน้ำมันตลาดล่วงหน้าทั้ง Brent และ WTI ปิดที่ 39.52 และ 37.80 ต่ำสุดนับตั้งแต่เดือน ก.พ.52 ซึ่งเป็นช่วงหลังวิกฤติซับไพร์ม หลังการประชุมกลุ่มผู้ส่งออกน้ำมัน (โอเปก) ในวันศุกร์ที่ผ่านมามีมติคงปริมาณการผลิตไว้ที่ 30 ล้านบาร์เรล/วัน ขณะที่ผลิตปัจจุบันที่ 31.5 ล้านบาร์เรล/วัน เพิ่มแรงกดดันปัญหา Oversupply
ทั้งนี้ คาดว่าปัจจุบันโลกมีปริมาณการผลิตน้ำมันเกินความต้องการ (Supply surplus) อยู่ราว 2 ล้านบาร์เรล/วัน และจะเพิ่มขึ้นอีกวันละ 1 ล้านบาร์เรล หากอิหร่านกลับมาเดินหน้าผลิตตามเดิม หลังได้รับการยกเลิกการคว่ำบาตรทำให้ปริมาณการผลิตเพิ่มขึ้นจาก 96 เป็น 97 ล้านบาร์เรล/วัน เทียบกับปริมาณการใช้น้ำมันของโลกมีเพียง 94 ล้านบาร์เรล/วัน ซึ่งถือเป็น Sentiment เชิงลบกับหุ้นน้ำมัน โดยเฉพาะหุ้น PTT, PTTEP แต่ราคาหุ้นทั้งสองปรับตัวลดลงมากถือว่าสะท้อนข่าวร้ายไประดับหนึ่งแล้ว ซึ่งนักลงทุนที่มีหุ้นทั้ง 2 บริษัทแนะนำให้ถือต่อไป